GPSC บวก 2% เก็งฯผลงานไตรมาส 2 กำไรโตกระฉูด โบรกฯ แนะซื้อเป้า 80 บ.
GPSC บวก 2% เก็งฯผลงานไตรมาส 2 กำไรโตกระฉูด โบรกฯ แนะซื้อเป้า 80 บ. ล่าสุดอยู่ที่ 70 บาท บวก 1.25 บาท หรือ 1.82% มูลค่าซื้อขาย 88.76 ล้านบาท
GPSC บวก 2% เก็งฯผลงานไตรมาส 2 กำไรโตกระฉูด โบรกฯ แนะซื้อเป้า 80 บ. ล่าสุดอยู่ที่ 70 บาท บวก 1.25 บาท หรือ 1.82% มูลค่าซื้อขาย 88.76 ล้านบาท
6 ส.ค. 2563

ผู้สื่อข่าวรายงานว่า ราคาหุ้น บริษัท โกลบอล เพาเวอร์ ซินเนอร์ยี่ จำกัด (มหาชน) หรือ GPSC ล่าสุด ณ  เวลา 10.05 น. อยู่ที่ 70 บาท บวก 1.25 บาท หรือ 1.82% สูงสุดที่ 70.25 บาท ต่ำสุดที่ 69.25 บาท ด้วยมูลค่าซื้อขาย 88.76 ล้านบาท

ทั้งนี้ บล.ฟิลลิป (ประเทศไทย) ประเมินว่าแนวโน้มผลประกอบการไตรมาส 2/2563 ของ GPSC จะยังคงเติบโต เมื่อเทียบกับไตรมาสก่อนและช่วงเดียวกันของปีก่อน โดยคาดว่าจะอยู่ที่ 1,661 ล้านบาท เพิ่มขึ้น 53.65% จากช่วงเดียวกันของปีก่อนอยู่ที่ 1,081 ล้านบาท และเพิ่มขึ้นจากไตรมาสก่อนอยู่ที่ 1,652 ล้านบาท
โดยไตรมาส 2/2563 มีรายได้ส่วนเพิ่มจากโรงไฟฟ้าพลังงานหมุนเวียนที่เพิ่งซื้อเข้ามา มาร์จิ้นรักษาระดับได้ดี โดยต้นทุนค่าก๊าซลดลงชดเชยมาร์จิ้น IPP ที่ต่ำลง ขณะที่รายจ่ายในการบริหารต่ำลงมากจากปีก่อนที่มีรายจ่ายเกี่ยวเนื่องจากการซื้อกิจการ GLOW นอกจากนี้ดอกเบี้ยจ่ายลดลงมาก เพราะต้นปี 2563 ได้นำเงินเพิ่มทุนจ่ายคืนหนี้สินระยะสั้น ดังนั้นภาพรวมกำไรปกติเติบโตแข็งแกร่ง 97% จากปีก่อน อย่างไรก็ตามในไตรมาส 2/2563 คาดว่ารายได้ลดลง 10% จากรายได้ของโรงไฟฟ้า IPP ต่ำลงตามสัญญา
ขณะที่ ยังคงมุมมองกำไรปี 2563 เติบโตสูงจากการรับรู้โครงการของ GLOW เต็มปี รวมทั้งได้รับผลดีจากราคาก๊าซลดลงเพิ่ม Margin และไม่มีรายจ่าย เกี่ยวกับการซื้อ GLOW ขณะเดียวกันดอกเบี้ยจ่ายลดลง 25%
อย่างไรก็ตาม การประเมินล่าสุดการเติบโตยังไปได้ดีในปี 2563-2564 อีกทั้งทางบริษัทจะมีข้อสรุปเข้าลงทุนโครงการไฟฟ้าพลังงานหมุนเวียนใหม่ในต่างประเทศ เพิ่มรายได้ในปี 2565 แนวโน้มการดำเนินงานยังแข็งแกร่ง และกำไรไตรมาส 2/2563 ยังเติบโตดี เมื่อเทียบกับปีก่อน ขณะที่ราคาหุ้นปรับลงมาประมาณ 10% ในช่วง 1 เดือนที่ผ่านมา ทำให้มีอัพไซด์ รวมปันผลเกิน 15% ดังนั้นปรับเป็น “ซื้อ” ราคาเป้าหมาย 80 บาทต่อหุ้น